

**РЕПУБЛИКА БЪЛГАРИЯ**

**МИНИСТЕРСКИ СЪВЕТ**

Проект

**ПОСТАНОВЛЕНИЕ№** ................

**от** ...................................... **година**

**за изменение и допълнение на Правилника за прилагане на Закона за тютюна, тютюневите и свързаните с тях изделия, приет с Постановление № 39 на Министерския съвет от 1994 г. (обн., ДВ, бр. 18 от 1994 г.; изм. и доп., бр. 99 от 1994 г., бр. 86 от 1996 г., бр. 18 и 100 от 1997 г., бр. 60 и 114 от 1999 г., бр. 62, 78 и 96 от 2001 г., бр. 3 от 2003 г., бр. 69 и 71 от 2004 г., бр. 78 и 100 от 2005 г., бр. 83 от 2006 г., бр. 26 от 2008 г., бр. 39 и 93 от 2009 г., бр. 47 от 2012 г., бр. 40 от 2015 г., бр. 77 от 2016 г., бр. 19 от 2017 г. и бр. 75 от 2019 г.)**

**МИНИСТЕРСКИЯТ СЪВЕТ**

**ПОСТАНОВИ:**

 **§ 1.** В чл. 1 се правят следните изменения:

 1. Алинея 3 се изменя така:

 „(3) Националната стратегия се обсъжда и приема от Консултативен съвет по тютюна към министъра на земеделието, храните и горите.“

 2. В ал. 5 цифрата „3“ се заменя със „7“.

 **§ 2.** В чл. 2 се правят следните изменения:

1. Алинея 1 се изменя така:

„(1) Тютюнопроизводители са физически и юридически лица, вписани в регистъра по чл. 4, ал. 2 от Закона за тютюна, тютюневите и свързаните с тях изделия (ЗТТСТИ)“ ;

2. Алинеи 2 и 3 се отменят.

**§ 3.** Член 4 се изменя така:

„Чл. 4. (1) Производството на тютюн се извършва по технологични инструкции за производство на разсад, разсаждане, отглеждане, бране, сушене и производителска манипулация, утвърдени със заповед на министъра на земеделието, храните и горите.

(2) Тютюнопроизводителите произвеждат сами или купуват от други производители разсада, като за целта могат да се използват само семена от този тип и сорт тютюн, закупени или предоставени им от фирмата, с която имат сключен договор за изкупуване.

 (3) При производството на тютюн се използват сертифицирани семена с доказан произход, отговарящи на изискванията на Закона за посевния и посадъчния материал.

 (4) Всеки тютюнопроизводител е длъжен да унищожи неупотребения разсад не по-късно от 30 юни на производствената година.“

**§ 4.** Създава се чл. 4а:

„Чл. 4а. (1) Производството на тютюневи семена се извършва при условията и по реда на чл. 5, ал. 3 от ЗТТСТИ.

(2) При производството на тютюн се използват сертифицирани семена с доказан произход, отговарящи на изискванията на Закона за посевния и посадъчния материал.

(3) Производството на тютюневи семена се извършва от физически и юридически лица, вписани в регистър, по реда на Закона за посевния и посадъчния материал, който се води в Изпълнителната агенция по сортоизпитване, апробация и семеконтрол.

(4) Качеството, чистотата и произходът на тютюневите семена се контролират от Изпълнителната агенция по сортоизпитване, апробация и семеконтрол при условията и по реда на Закона за посевния и посадъчния материал.

(5) Търговията на тютюневи семена се извършва съгласно Закона за посевния и посадъчния материал.“

**§ 5.** В чл. 5 се правят следните изменения и допълнения:

1. В ал. 3 думата „общината“ се заменя с фирмата, с която тююнопроизводителите имат договор за изкупуване на произведения тютюн“.

2. В ал. 4 след думата „изкорени“ се добавя „/заоре“;

3. Създава се ал. 5:

„(5) В сортовата структура на тютюнопроизводството участват само сортове, които са включени в Официалната сортова листа на Република България.“

**§ 6.** Членове 6 – 12 се отменят.

**§ 7.** В чл. 16, ал. 1 накрая се добавя „и в изпълнение на чл. 12 , ал. 2 от ЗТТСТИ“.

**§ 8.** Членове 17 – 20 се отменят.

**§ 9.** Създава се Глава шеста „а“ „Унищожаване на тютюн отнет в полза на държавата“ с чл. 22 а и 22 б:

„Глава шеста „а“

„Унищожаване на тютюн, отнет в полза на държавата“

Чл. 22а. (1) В случаите по чл. 44, 44а и 44б от ЗТТСТИ отнетия в полза на държавата тютюн се унищожава след влизане в сила на наказателното постановление.

(2) Разходите по унищожаването и за транспортиране до мястото на унищожаване са за сметка на нарушителя и се включват в наказателното постановление.

(3) Разходите за съхранение на отнетия в полза на държавата тютюн до влизане в сила на наказателното постановление са за сметка на административнонаказващия орган. При обективна невъзможност да се осигури съхранение на отнетия в полза на държавата тютюн, същия се унищожава, след експертна оценка.

 (4) Обезщетенията в случаите на отмяна на наказателните постановления, се изплащат от Областните дирекции „Земеделие“ от предвидените за това средства. Ако няма такива средства, средствата се предвиждат най-късно в следващия бюджет.

Чл. 22б. (1) Отнетия в полза на държавата тютюн се унищожава само в обекти, за които е издадено разрешение, комплексно разрешително или регистрационен документ, съгласно чл. 35 от Закона за управление на отпадъците за дейности с отпадъци с кодове, както следва:

1. използване на отпадъците предимно като гориво или друг начин за получаване на енергия (R1);

2. наземно изгаряне (D10);

3. компостиране и други процеси на биологична трансформация (R3), доколкото това е приложимо.

(2) Унищожаването на тютюна се извършва в присъствието на служители, определени със заповед на директора на Областна дирекция „Земеделие“ или упълномощено от него длъжностно лице. За извършеното унищожаване се съставя протокол, който се подписва от представител/и на лицето, в чийто обект се извършва унищожаването. Протоколът се прилага към административнонаказателната преписка и се изпраща за сведение до административнонаказващия орган. Протоколът съдържа най-малко:

1. вид и описание на тютюна;

2. място на съхранение;

3. наименование на нарушителя и номер на акта, с който тютюна е отнет в полза на държавата;

4. номер и дата на изготвения документ за оценка по чл. 22а, ал. 3.

(3) Тютюнът за унищожаване се транспортира до мястото на унищожаване, придружен със съответните документи, удостоверяващи съответствие на обемите на конфискувания в полза на държавата тютюн и временното му съхранение.

(4) Тютюна по ал. 1 се унищожава по начин, непозволяващ употребата му като тютюневи изделия или суровина за производство на тютюневи изделия, независимо от неговото качеството или използваемост.

(5) В случаите когато тютюна не може да се унищожи в рамките на 24 часа от започване на действията по унищожаването, директорът на Областната дирекция „Земеделие“ по местонахождение на обекта по ал. 1 организира последващото осъществяване на контрола, включително с извършване на допълнителни или периодични проверки. За съответните действия се съставя протокол.“

**Заключителна разпоредба**

**§ 10.** Постановлението влиза в сила от деня на обнародването му в „Държавен вестник“.

**МИНИСТЪР-ПРЕДСЕДАТЕЛ:**

**БОЙКО БОРИСОВ**

**ГЛАВЕН СЕКРЕТАР НА МИНИСТЕРСКИЯ СЪВЕТ:**

**ВЕСЕЛИН ДАКОВ**

**Главен секретар на Министерството на земеделието, храните и горите:**

**Георги Стоянов**

**и.д. Директор на дирекция**

**„Правни дейности и законодателство на Европейския съюз“, МЗХГ:**

**Гинка Панаретова**